b'\n_START_ARTICLE_\nTom Stalsberg\n_START_SECTION_\nOppvekst og utdannelse\n_START_PARAGRAPH_\nHan ble i sin ungdom kalt \xc2\xabStabbe\xc2\xbb p\xc3\xa5 Eidsvoll, der han i oppveksten spilte fotball for Eidsvold IF og B\xc3\xb8n FK. Han startet platebutikken Platekjelleren og var med p\xc3\xa5 \xc3\xa5 stifte Eidsvold Rock- og Bluesklubb, som fortsatt er i aktivitet. Stalsberg startet opp som korrekturleser i Eidsvold Blad, og jobbet som fotograf i fagbladet Fotografi. Han er utdannet ved Norsk Journalisth\xc3\xb8gskole (1985\xe2\x80\x931987). I tillegg er han utdannet som teknisk tegner, og jobbet p\xc3\xa5 oljeplattformer (blant annet p\xc3\xa5 plattformen Henrik Ibsen) og diverse b\xc3\xa5ter som gulvlegger.\n_START_SECTION_\nAvismedarbeider\n_START_PARAGRAPH_\nStalsberg har siden 1999 skrevet i spalten \xc2\xabBakrommet\xc2\xbb, der han serverer uh\xc3\xb8ytidelige kommentarer til hendelser p\xc3\xa5 og utenfor fotballbanen. Han var ogs\xc3\xa5 fast leverand\xc3\xb8r til spalten \xc2\xabP\xc3\xa5 Kornet\xc2\xbb p\xc3\xa5 sistesiden i Dagbladet, der han ofte tok for seg det noe anarkistiske foreningslivet i bydelen Fagerborg i Oslo. Etter noen \xc3\xa5r sluttet Dagbladet \xc3\xa5 inkludere denne spalten i papirutgaven, men per 2019 publiseres \xc2\xabP\xc3\xa5 Kornet\xc2\xbb iblant i nettutgaven av avisen. Han bidrar ogs\xc3\xa5 med Signaler p\xc3\xa5 side 2 i samme avis. Stalsberg har ogs\xc3\xa5 hovedansvaret for Dagbladets faste spalte Diktspalta, der han ogs\xc3\xa5 bidrar med egne snapshots.  _NEWLINE_Stalsberg var Dagbladets korrespondent i Storbritannia i perioden 1999 til 2002.\n_START_SECTION_\nLyrikk\n_START_PARAGRAPH_\nHan debuterte som lyriker i 1998 med ei samling om Manchester United (p\xc3\xa5 nynorsk) og fulgte i 2009 opp med The Electric Blue Caf\xc3\xa9 - \xc3\xb8rretbrev fra undergrunnsvegetasjonen (Aschehoug forlag), en diktsamling som fikk flere positive anmeldelser, blant annet i Aftenposten. Redakt\xc3\xb8r av fotballmagasinet FireFireTo (FourFourTwo) 2006-2007. _NEWLINE_Stalsberg har skrevet dikt sammen med Lars Saabye Christensen, og sammen har de utgitt Min Buick er lastet med (2012) og Men Buicken st\xc3\xa5r her fremdeles (2010) med bilder av Lars Eivind Bones. Sammen med Saabye Christensen og musikerne Knut Reiersrud og Stian Carstensen, har de siden 2010 gjennomf\xc3\xb8rt i overkant av 130 konserter i hele Norge. Dette omfattet ogs\xc3\xa5 en arbeidsplassturn\xc3\xa9 for AOF til 25 arbeidsplasser \xe2\x80\x93 her var ogs\xc3\xa5 musiker Ola Kvernberg med \xe2\x80\x93 og engasjement for Vestfold fylkeskommunes kulturseilas med 24 konserter p\xc3\xa5 arbeidsplasser i Vestfold. H\xc3\xb8sten 2012 gjennomf\xc3\xb8rte de ogs\xc3\xa5 en turn\xc3\xa9 med Buicken i USA til de seks norske sj\xc3\xb8mannskirkene der. Kvartetten har arbeidet med b\xc3\xa5de musikk, foto og poesi. Forfatter Kjartan Fl\xc3\xb8gstad har ogs\xc3\xa5 medvirket p\xc3\xa5 turneene med Buicken.  _NEWLINE_Stalsberg opptrer ogs\xc3\xa5 med dikt og musikk sammen med forfatter Levi Henriksen og bandet The Men They Couldn\'t Shave. Sammen med forfatter Levi Henriksen og gitarist Morten Andreassen er Stalsberg med i en trio som framf\xc3\xb8rer egne og andres dikt sammen med en gitarist som beviser at rock og dikt h\xc3\xb8rer sammen. Stalsberg anbefaler de fleste til \xc3\xa5 lese antipoeten Nicanor Parra fra Chile, mannen som i 2014 rundet 100 \xc3\xa5r.\n_START_SECTION_\nPoesitoget til Lillehammer\n_START_PARAGRAPH_\nStalsberg har i de siste \xc3\xa5ra hatt ansvaret for Poesitoget til Lillehammer i forbindelse med Norsk Litteraturfestival. Poesitoget arrangeres som et samarbeid mellom Dagbladet, NSB og litteraturfestivalen.\n_START_SECTION_\nModerator og programleder\n_START_PARAGRAPH_\nHan er ogs\xc3\xa5 mye brukt som intervjuer og programleder i forbindelse med litter\xc3\xa6re arrangement, Bok i sentrum, Litteraturfestivalen p\xc3\xa5 Lillehammer, "bokbad" p\xc3\xa5 diverse bibliotek og blant annet LITTER\xc3\x86R SALONG med skruknotter som Litteraturhuset i Oslo arrangerer under de store mesterskapene i fotball der blant annet Jon Michelet, Dag Solstad, Frode Grytten, Arild Stavrum, Freddy Dos Santos (sjef), Lise Klaveness, Sarah S\xc3\xb8rheim, Joachim F\xc3\xb8rsund og mange andre forfattere og fotballfolk har medvirket til.\n_START_SECTION_\nBiografier, quiz-b\xc3\xb8ker m.v.\n_START_PARAGRAPH_\nStalsberg har skrevet F\xc3\xb8dt med ski p\xc3\xa5 beina (2012), som egentlig er et fors\xc3\xb8k p\xc3\xa5 en sm\xc3\xa5morsom h\xc3\xa5ndbok i kunsten \xc3\xa5 g\xc3\xa5 sakte p\xc3\xa5 ski. Stalsberg er opptatt av fotball og spesielt fotballens hverdagsslitere. Har ogs\xc3\xa5 utgitt b\xc3\xb8kene om fotballspillerne Ronaldo og Ole Gunnar Solskj\xc3\xa6r p\xc3\xa5 Kagge forlag. Han debuterte som forfatter i 1998 med fotballdiktsamlinga United - tversoverpasninger fr\xc3\xa5 ein r\xc3\xb8d djevel, som ble oversatt til nynorsk av Ragnar Hovland (Samlaget) og samme \xc3\xa5r en bok om kaffens historie sammen med illustrat\xc3\xb8r Rita Endestad (Stenersen forlag)._NEWLINE_Han har i tillegg skrevet flere quizb\xc3\xb8ker om rock, sport, kultur og generelle tema.'